ЕгъэджакIуэхэр Анзорей щагъэлъапIэ
ЕгъэджакIуэхэм я махуэшхуэр щыхуагъэлъапIэ гуфIэгъуэ зэIущIэ щекIуэкIащ Лэскэн районми. Администрацэм и унэм къыщызэрагъэпэща зэхуэсыр къызэIуихащ щIыналъэ администрацэм и Iэтащхьэм и къалэнхэр зыгъэзащIэ АфIэунэ Мухьэдин.
— Район администрацэм и Iэтащхьэ Инжыджокъуэ Сэфарбии адрей щIыналъэ унафэщIхэми я цIэкIэ си гуапэу сынывохъуэхъу ЕгъэджакIуэм и дунейпсо махуэмкIэ, — жиIащ абы. — ФIыщIэ ин фхузощI фи къару фемыблэжу, хьэлэлу фи лэжьыгъэр зэрефхьэкIым папщIэ.Фэ зыкъомкIэ фэлъытащ ди къэралыр зыщыгугъ щIэблэр хэкупсэу, жэуаплыныгъэр зыхащIэу къэтэджыныр. ЕхъулIэныгъэ фиIэу, фыузыншэу, творческэ зыужьыныгъэ фиIэу куэдрэ фылэжьэну си гуапэщ.
Махуэшхуэр зейхэм яхуэгъэза псалъэ гуапэхэр зэIущIэм щыжаIащ егъэджэныгъэмкIэ щIыпIэ IэнатIэм и унафэщI ХьэщIэлI Жаннэ, щIыналъэм и курыт школхэм я лэжьакIуэхэм я профсоюз зэгухьэныгъэм и пашэ Молэмусэ Хьэсетэ, нэгъуэщIхэми. АдэкIэ зэхуэсым щагъэлъэпIащ районым и егъэджакIуэ нэхъыфIхэр.
ЕгъэджакIуэхэм папщIэ къызэрагъэпэща концертым хэтащ курыт школхэм я еджакIуэхэр. Пшыхьыр апхуэдэу яIэтащ КъБР-м и къэрал филармонием и солисткэ Тхьэзэплъ Залинэ, «Ыйнар» творческэ гупым хэт Гузеев ТIэхьир сымэ я уэрэдхэм.
КЪАРДЭН Ритэ.
